‘ฟิลลิป’สินทรัพย์หด
ลูกค้าไถ่ถอนกองตลาดเงินช่วงต้นปีเล็งธุรกิจใหม่ล้างขาดทุนสะสมหมด
25 ธ.ค. 2555

ลูกค้าไถ่ถอนกองตลาดเงินช่วงต้นปีเล็งธุรกิจใหม่ล้างขาดทุนสะสมหมด
บลจ.ฟิลลิป รับสภาพนักลงทุนไถ่ถอนหน่วยลงทุนออก ฉุดสินทรัพย์ลด 19% ตั้งเป้า 5 ปีธุรกิจพลิกมามีกำไร
นายวรรธนะ วงศ์สีนิล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟิลลิป เปิดเผยว่า บริษัทมีสินทรัพย์สุทธิภายใต้การบริหาร (AUM) รวม ณ วันที่ 14 ธ.ค. 2555 ลดลงเหลือ 631.23 ล้านบาท จากสิ้นปี 2554 อยู่ที่ 780.38 ล้านบาท หรือลดลง 19.11%เนื่องจากช่วงต้นปีมีนักลงทุนไถ่ถอนหน่วยลงทุนในกองทุนตราสารตลาดเงินของบริษัทออก แต่ไม่ได้มีผลกระทบต่อรายได้ของบริษัทมากนัก
ขณะที่จำนวนบัญชีของผู้ถือหน่วยลงทุนของบริษัทยังมีการเติบโตอย่างต่อเนื่อง โดยเพิ่มขึ้นเป็น 1,600 บัญชี จากสิ้นปี 2554 อยู่ที่ประมาณ 1,200 บัญชีเท่านั้น และในปี 2556 บริษัทตั้งเป้าจะเพิ่มจำนวนบัญชีผู้ถือหน่วยให้ขึ้นมาแตะ 2,000 บัญชี หรือเพิ่มขึ้นอีก 25% โดยคงไม่ได้เน้นเรื่องการขยายสินทรัพย์มากนัก 
“ในปีหน้าหากอุตสาหกรรมไม่แข่งเรื่องของแถมและโปรโมชันแล้ว บริษัทคงจะแข่งขันได้ดีขึ้นในระดับหนึ่ง เพราะในด้านของผลการดำเนินงานของกองทุน บริษัทก็อยู่ในอันดับต้นของอุตสาหกรรมในหลายประเภทของกองทุน” นายวรรธนะ กล่าว 
อย่างไรก็ตาม ยอมรับว่าการที่บริษัทเป็น บลจ.ขนาดเล็ก แม้จะไม่มีการแข่งในเรื่องของโปรโมชันและของแถมแล้ว แต่คงไม่ง่ายที่จะไปแข่งกับ บลจ.ในเครือของธนาคารพาณิชย์ แม้จะมั่นใจว่าในแง่ของผลการดำเนินกองทุนสู้ได้ แต่นักลงทุนส่วนใหญ่ยังยึดติดกับแบรนด์ของธนาคารแม่ นักลงทุนส่วนใหญ่มาซื้อเพราะเป็น บลจ.ลูกธนาคาร ไม่ได้มองลึกถึงผลการดำเนินงาน แต่หวังว่าในระยะยาวนักลงทุนจะให้ความสำคัญกับเรื่องของผลงานมากขึ้น
นายวรรธนะ ตั้งเป้าว่าในอีก 5 ปี บริษัทน่าจะพลิกกลับมามีกำไรได้ จากปัจจุบันขาดทุนสะสมประมาณ 40 ล้านบาท หรือเฉลี่ยขาดทุนปีละ 7 ล้านบาท ซึ่งลดลงต่อเนื่อง 
นอกจากนี้ บริษัทกำลังศึกษาเกี่ยวกับการให้บริการข้อมูลกับนักลงทุนที่สนใจ เพื่อนำไปใช้ประโยชน์ในการลงทุนต่อ ซึ่งหากสามารถทำได้เป็นรูปธรรมจริง ในปีหน้ารายได้จากธุรกิจให้บริการข้อมูลตรงนี้น่าจะช่วยให้บริษัทพลิกกลับมามีกำไรและล้างขาดทุนสะสมได้ในปีหน้าเลย 
สำหรับแผนการออกกองทุนใหม่คงยังไม่มี เพราะปัจจุบันบริษัทมีกองทุนที่หลากนโยบายลงทุนในระดับหนึ่งแล้ว จึงมีแผนนำกองทุนที่มีอยู่มาทำการตลาดใหม่ ยกเว้นว่า ถ้าภาวะตลาดเอื้ออำนวยก็อาจออกกองทุนลงทุนในตราสารหนี้ทั่วโลก